Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί της έγκρισης μιας πρόσθετης ύλης στις ζωοτροφές

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σκοπός του παρόντος κανονισμού είναι να επεκτείνει την προσωρινή έγκριση για χρήση της αβιλαμυκίνης ως αυξητικού παράγοντα σε ζωοτροφές για γαλοπούλες. Κατ' εφαρμογή του άρθρου 9 της οδηγίας 70/524/EΟΚ η επέκταση της περιόδου αυτής περιορίζεται σε διάστημα 10 ετών.

Η αξιολόγηση του φακέλου που υποβλήθηκε όσον αφορά το παρασκεύασμα αντιβιοτικού που περιγράφεται στο παράρτημα του παρόντος κανονισμού δείχνει ότι πληρούνται οι όροι που αναφέρονται στο άρθρο 3Α της οδηγίας 70/524/EΟΚ και επομένως το προϊόν μπορεί να εγγραφεί στο κεφάλαιο I του καταλόγου των εγκεκριμένων πρόσθετων υλών στις ζωοτροφές κατ' εφαρμογή του άρθρου 9Τ στοιχείο β).

Σύμφωνα με τη διαδικασία που καθορίζεται στο άρθρο 23 της οδηγίας 70/524/EΟΚ του Συμβουλίου περί των πρόσθετων υλών στις διατροφή των ζώων, η Επιτροπή ζήτησε τη γνώμη της μόνιμης επιτροπής για την τροφική αλυσίδα και την υγεία των ζώων σχετικά με σχέδιο κανονισμού της Επιτροπής, ο οποίος εγκρίνει την αβιλαμυκίνη για διάστημα 10 ετών.

Λόγω του γεγονότος ότι η μόνιμη επιτροπή για την τροφική αλυσίδα και την υγεία των ζώων δεν εξέφρασε γνώμη στις 20 Δεκεμβρίου 2002, η Ευρωπαϊκή Επιτροπή υποχρεούται σύμφωνα με το προαναφερθέν άρθρο να παραπέμψει τα προτεινόμενα μέτρα στο Συμβούλιο. Το Συμβούλιο πρέπει να αποφασίσει εντός προθεσμίας 3 μηνών. Εάν το Συμβούλιο δεν καταλήξει σε απόφαση, η Επιτροπή θα θεσπίσει τα μέτρα αυτά, εκτός εάν το Συμβούλιο ψηφίσει με απλή πλειοψηφία κατά των μέτρων αυτών.

Η παρούσα πρόταση δεν έχει οικονομικό αντίκτυπο στον προϋπολογισμό των Ευρωπαϊκών Κοινοτήτων.

Βασίζεται στην αποκλειστική αρμοδιότητα της Κοινότητας.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί της έγκρισης μιας πρόσθετης ύλης στις ζωοτροφές

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/EΟΚ του Συμβουλίου της 23ης Νοεμβρίου 1970 περί των πρόσθετων υλών στη διατροφή των ζώων [1], όπως τροποποιήθηκε τελευταία από τον κανονισμό αριθ. 1756/2002 [2] και ιδίως το άρθρο 9,

[1] ΕΕ L 270, 14.12.1970, σελ. 1.

[2] ΕΕ L 265, 3.10.2002, σελ. 1

Εκτιμώντας τα εξής:

(1) Το άρθρο 2 στοιχείο ααα) απαιτεί οι άδειες για τα αντιβιοτικά να συνδέονται με τον υπεύθυνο κυκλοφορίας τους.

(2) Το άρθρο 9 προβλέπει ότι μια ουσία που συνδέεται με κάποιον υπεύθυνο για τη θέση της σε κυκλοφορία μπορεί να εγκριθεί για διάστημα δέκα ετών εάν πληρούνται όλες οι προϋποθέσεις που καθορίζονται στο άρθρο 3Α.

(3) Η αξιολόγηση του φακέλου που υποβλήθηκε σχετικά με το αντιβιοτικό παρασκεύασμα το οποίο περιγράφεται στο παράρτημα του παρόντος κανονισμού, δείχνει ότι πληρούνται οι όροι που αναφέρονται στο άρθρο 3Α, και επομένως το προϊόν μπορεί να εγγραφεί στο κεφάλαιο I του καταλόγου των επιτρεπόμενων πρόσθετων υλών στις ζωοτροφές κατ' εφαρμογή του άρθρου 9Τ στοιχείο β). Ο κατάλογος αυτός περιέχει τις πρόσθετες ύλες που έχουν εγκριθεί για διάστημα δέκα ετών.

(4) Η ανακοίνωση της Επιτροπής του Ιουλίου του 2001 για μια κοινοτική στρατηγική κατά της μικροβιακής αντοχής καθορίζει τα στοιχεία μιας αποτελεσματικής πολιτικής κατά της μικροβιακής αντοχής. Ένα από τα στοιχεία αυτά είναι η απαγόρευση της χρήσης αντιβιοτικών στις ζωοτροφές για την επιτάχυνση της ανάπτυξης από την 1η Ιανουαρίου 2006.

(5) Η Επιτροπή υπέβαλε πρόταση κανονισμού του Ευρωπαϊκού Κοινοβουλίου και του Συμβουλίου για τις πρόσθετες ύλες που χρησιμοποιούνται στη διατροφή των ζώων (COM (2002) 153-τελικό), ο οποίος προβλέπει τη σταδιακή εγκατάλειψη της χρήσης των τελευταίων αντιβιοτικών που παρέμειναν για την επιτάχυνση της ανάπτυξης από την 1η Ιανουαρίου 2006. Η διάρκεια της άδειας που προβλέπεται στον παρόντα κανονισμό (απόφαση) πρέπει επομένως να παραμείνει υπό αναθεώρηση προκειμένου να λαμβάνονται υπόψη τα μέτρα που λαμβάνονται προς την κατεύθυνση αυτή.

(6) Ελλείψει ευνοϊκής γνωμοδότησης από τη μόνιμη επιτροπή για την τροφική αλυσίδα και την υγεία των ζώων η Επιτροπή δεν μπόρεσε να θεσπίσει τις προτεινόμενες διατάξεις σύμφωνα με τη διαδικασία που προβλέπεται στο άρθρο 23 της οδηγίας 70/524/EΟΚ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η πρόσθετη ύλη που ανήκει στην ομάδα "Aντιβιοτικά" η οποία αναγράφεται στο παράρτημα του παρόντος κανονισμού εγκρίνεται για χρήση ως πρόσθετη ύλη στη διατροφή των ζώων υπό τις προϋποθέσεις που καθορίζονται στο εν λόγω παράρτημα.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>